**KONKURRANSEGRUNNLAG**

Konkurranse om

innovasjonspartnerskap

etter forskriftens del I og III

for anskaffelse av

**Smarte vegger**

Saksnr. 2021/786

**Innhold**

[1 GENERELL BESKRIVELSE 4](#_Toc66890702)

[1.1 Oppdragsgiver 4](#_Toc66890703)

[1.2 Beskrivelse av leveransen 4](#_Toc66890704)

[1.3 Kommunikasjon 4](#_Toc66890705)

[1.4 Språk 5](#_Toc66890706)

[1.5 Viktige datoer 5](#_Toc66890707)

[2 BAKGRUNN 6](#_Toc66890708)

[2.1 Bakgrunn for konkurransen 6](#_Toc66890709)

[2.2 Markedsdialog og prekvalifisering av søkergrupper 6](#_Toc66890710)

[2.3 Innovasjonspartnerskap 7](#_Toc66890711)

[2.4 Orientering om planlagt fremdrift i Prosjekt nytt regjeringskvartal 8](#_Toc66890712)

[3 REGLER FOR INNGÅELSE OG GJENNOMFØRING AV INNOVASJONSPARTNERSKAP 9](#_Toc66890713)

[3.1 Anskaffelsesprosedyre 9](#_Toc66890714)

[3.2 Gjennomføring av konkurransen 9](#_Toc66890715)

[3.3 Gjennomføring av innovasjonspartnerskapet 11](#_Toc66890716)

[3.4 Immaterielle rettigheter 12](#_Toc66890717)

[3.5 Krav til arbeids- og lønnsvilkår 12](#_Toc66890718)

[3.6 Skatteattest 12](#_Toc66890719)

[3.7 Taushetsplikt 12](#_Toc66890720)

[3.8 Vedståelsesfrist 13](#_Toc66890721)

[3.9 Oppdatering av konkurransegrunnlaget 13](#_Toc66890722)

[3.10 Tilleggsopplysninger 13](#_Toc66890723)

[3.11 Avlysning av konkurransen og totalforkastelse – avviste tilbud 13](#_Toc66890724)

[3.12 Avvik fra konkurransegrunnlaget 13](#_Toc66890725)

[4 DET EUROPEISKE EGENERKLÆRINGSSKJEMAET (ESPD) 14](#_Toc66890726)

[4.1 Generelt om ESPD 14](#_Toc66890727)

[4.2 Nasjonale avvisningsgrunner 14](#_Toc66890728)

[5 KVALIFIKASJONSKRAV 15](#_Toc66890729)

[5.1 Leverandørens registrering, autorisasjon mv. 15](#_Toc66890730)

[5.2 Leverandørens økonomiske og finansielle kapasitet 15](#_Toc66890731)

[5.3 Leverandørens tekniske og faglige kvalifikasjoner 16](#_Toc66890732)

[6 UTVELGELSESKRITERIER 18](#_Toc66890733)

[7 TILDELINGSKRITERIER 18](#_Toc66890734)

[7.1 Evalueringsmetode 19](#_Toc66890735)

[8 INNLEVERING AV FORESPØRSEL OM DELTAKELSE I KONKURRANSEN 20](#_Toc66890736)

[8.1 Elektronisk forespørsel 20](#_Toc66890737)

[8.2 Forespørselens utforming 20](#_Toc66890738)

[8.3 Om Mercellportalen 21](#_Toc66890739)

[9 INNLEVERING AV TILBUD OG TILBUDSUTFORMING 21](#_Toc66890740)

[9.1 Tilbudets utforming 22](#_Toc66890741)

[9.2 Veiledning til bilag 22](#_Toc66890742)

[10 VEDLEGG 23](#_Toc66890743)

# GENERELL BESKRIVELSE

## Oppdragsgiver

Oppdragsgiver for denne konkurransen er Statsbygg, i regi av Prosjekt nytt regjeringskvartal. Statsbygg leder en rekke av landets største og mest komplekse byggeprosjekter. Vi forvalter kulturarv, drifter toppmoderne eiendommer og gir staten råd i viktige byggesaker med stort nedslagsfelt. Til enhver tid har vi over 100 pågående prosjekter. I alt har vi over 2300 bygninger i Norge og utlandet i porteføljen.

Vi tar vårt samfunnsoppdrag på alvor, og bruker posisjonen vår til å dyrke frem en mer klimavennlig, digital og seriøs byggebransje.

Statsbygg har fått tildelt midler fra Innovasjon Norge for å inngå ett eller flere innovasjonspartnerskap som har til hensikt å utvikle nye og innovative løsninger for et industrialisert byggesystem i tre for innvendige vegger.

## Beskrivelse av leveransen

Statsbyggs beskrivelse av leveransen følger av bilag 1 (Oppdragsgivers behovsbeskrivelse og krav) til partnerskapskontrakten.

Målet med leveransen er å bygge rimeligere, raskere og mere bærekraftig ved bruk av industrialiserte byggesystemer, lokalt trevirke og med

fokus på gjenbruk og sirkularitet i produksjon, montasje og drift.

## Kommunikasjon

Konkurransegrunnlaget er i sin helhet lagt ut elektronisk for nedlasting fra Mercellportalen.

**Leverandører som ønsker å delta i konkurransen, oppfordres til å registrere sin interesse i Mercellportalen for å få varsler om tilleggsopplysninger, rettelser og endringer som Statsbygg publiserer**

All kommunikasjon i prosessen skal foregå via Mercellportalen i form av meldinger sendt i systemet, www.mercell.no. Annen kommunikasjon med personer som deltar i beslutningsprosessen er ikke tillatt, og henvendelser som skjer på annen måte kan ikke påregnes besvart. Ved spørsmål som angår alle tilbydere, vil oppdragsgiver besvare dette anonymisert til alle tilbyderne.

## Språk

All skriftlig og muntlig kommunikasjon i forbindelse med denne konkurransen skal foregå på norsk. Språkkravet gjelder også selve tilbudet.

## Viktige datoer

Oppdragsgiver har lagt opp til følgende tidsrammer for prosessen:

|  |  |
| --- | --- |
| Aktivitet | Tidspunkt |
| Kunngjøring på Doffin og TED | 25. Mars |
| Informasjonsmøte | 12. April |
| Frist for utfylling av matchmaking påmeldingsskjema | 14. April |
| **Frist for å levere forespørsel om å bli kvalifisert** | **3. Mai kl.13.00** |
| Meddelelse om resultat av kvalifiseringen | 21. Mai |
| Frist for å stille spørsmål til tilbudsprosessen og konkurransegrunnlaget | 4.august kl.13.00 |
| **Frist for å levere tilbud** | **6.august kl.13.00** |
| Evaluering/Forhandling | Uke 32-35 |
| Meddelelse om valg av leverandør | 8.september  |
| Utløp av karensperiode | 23.september |
| Kontraktsinngåelse | 24.september |
| Tilbudets vedståelsesfrist | 3 måneder |

Det gjøres oppmerksom på at tidspunktene etter «Frist for å levere forespørsel om å bli kvalifisert», er foreløpige.

#  BAKGRUNN

## Bakgrunn for konkurransen

Norge skal redusere utslippene av klimagasser med 50% de neste ti årene, hvor bygg og anlegg står for en stor del av dagens klimagassutslipp. For å nå klimamålene vil det fremover være et voksende behov for å tenke miljø i utviklingen av nye produkter. Statsbygg søker derfor bedre løsninger til områder vi mener kan bidra positivt til miljøregnskapet.

Byggingen av det nye regjeringskvartalet vil strekke seg over hele 2020-tallet. Nytt regjeringskvartal er planlagt med 5 nybygg og 3 bygg som rehabiliteres. Nybyggene er A-blokken, B-blokken, C-blokken, D-blokken, samt E-blokken. Byggene som skal rehabiliteres er H-blokken, G-blokken og Møllergata 19. For nærmere informasjon om prosjektet se [www.statsbygg.no/prosjekter-og-eiendommer/nytt-regjeringskvartal](http://www.statsbygg.no/prosjekter-og-eiendommer/nytt-regjeringskvartal)

Alle departementene, med unntak av Forsvarsdepartementet, skal holde til i det nye kvartalet. Bruk av norsk tre som er videreforedlet i Norge kan være et godt bidrag for å nå prosjektets mål om redusert CO2 avtrykk og sertifisering til BREEAM Excellent. Stortinget vedtok i 2018 at tre skal være et viktig element i det nye regjeringskvartalet, og at byggingen av regjeringskvartalet skal legge til rette for å bidra til innovasjon og utvikling hos norske leverandører.

I Prosjekt nytt regjeringskvartal har Statsbygg sett nærmere på mulighetene for å effektivisere bygging, redusere kostnad og risiko, samt jobbe for å senke miljøfotavtrykket til bygg- og anleggsindustrien. I dette innovasjonstiltaket er det et ønske om et samarbeid med industrien for å utvikle et nytt effektivt byggesystem i tre for innvendige ikke bærende skillevegger som kan erstatte dagens plassbygde løsninger.

Det er gjennom Innovasjon Norge bevilget penger til gjennomføring av innovasjonstiltaket som et innovasjonspartnerskap og det søkes herved etter en eller to leverandører til et samarbeid om utvikling av et produkt som svarer ut problemstillingen vår.

## Markedsdialog og prekvalifisering av søkergrupper

Statsbygg gjennomførte i 2020 en markedsdialog som viser at flere av leverandørene på markedet har veggsystemer, hvor veggen i seg selv vil kunne overholde de mest alminnelige brann og lydkrav. Vi har dog ikke klart å avdekke at produsentene har en løsning for industrialiserte lettvegger som ivaretar dette prosjektets behov, krav og ytelser.

Gjennomgående ser vi at produkter i markedet løser hver sin fordring, men ikke forholder seg til helheten som et industrielt system legger opp til. Det finnes gode praktiske eksempler fra leverandører på tre- og plateprodukter, dørmiljøer, sikre branngjennomføringer, branntettingslister, festemekanismer, osv. men da som særskilte komponenter som leveres og monteres manuelt på byggeplass.

Markedsdialogen har vist at leverandørene er positivt innstilte, og ser potensialer for et nytt produkt på markedet. Det virker derfor sannsynlig å kunne finne gode løsninger sammen med leverandørene på tvers av leveransekjedene, hvor et samarbeid vil gjøre det mulig å innlemme disse løsningene i et komplett industrielt design for innervegger. Statsbygg oppfordrer derfor ulike leverandører og fagmiljøer om å gå sammen for å søke om å kvalifisere seg til konkurransen.

Tilbud og forespørsler om å delta i konkurransen kan innleveres av grupper av leverandører/konsortium. Det skal i tilfelle tydelig fremgå om det inngis tilbud fra en gruppe/konsortium eller fra én tilbyder/hovedleverandør. Det vises til dokumentasjonskravene i punkt 5 om kvalifikasjonskrav samt krav til ESPD-skjema i punkt 4. Alle deltakerne i et konsortium/leverandørgruppe skal levere komplett sett med dokumentasjon på kvalifikasjonskravene og levere komplett egenerklæring på ESPD.

Tilbydere som vil støtte seg på andre foretaks tekniske eller faglige kapasitet eller

kompetanse for å bli kvalifisert, må godtgjøre at de reelt disponerer over de aktuelle

ressurser ved f.eks. en forside på signert avtale mellom partene eller egenerklæring fra underleverandører om at samarbeidet er inngått, jfr. Anskaffelsesforskriftens§ 16-10.

Statsbygg ønsker primært at forespørsler og tilbud inngis fra én hovedleverandør.

## Innovasjonspartnerskap

Innovasjonspartnerskap er en konkurranseform som ble innført 1. januar 2017 som legger til rette for produkt- og tjenesteutvikling i en samarbeidsprosess mellom oppdragsgiver og utvikler/leverandør. Innovasjonspartnerskap er både en juridisk anskaffelsesprosedyre forankret i Lov om offentlige anskaffelser og en samarbeidsmodell for dialog og innovasjonssamarbeid mellom offentlige og private virksomheter, som sammen skal utvikle helt nye løsninger, tjenester og ny teknologi for å løse sentrale utfordringer for offentlig sektor. Det er også tenkelig at deler av løsningen/tjenesten kan basere seg på eksisterende løsninger, eller at en eksisterende løsning kan tilpasses et nytt bruksområde.

Innovasjonspartnerskap legger til rette for at Oppdragsgiver i en og samme anskaffelse kan få utviklet innovative løsninger, for så å ha en opsjon, men ingen forpliktelse til å kjøpe den utviklede løsningen. Anskaffelsen skal bidra til ny verdiskaping og vekst i næringslivet.

## Orientering om planlagt fremdrift i Prosjekt nytt regjeringskvartal

Utbygging av det nye regjeringskvartalet skal gjennomføres i flere byggetrinn. Byggetrinn 1 omfatter bygging av kjeller, rehabilitering og ombygging av H-blokken, bygging av A- og D-blokken samt rehabilitering av Møllergata 19. I tillegg er perimetersikring og utomhusarbeider, unntatt parken, en del av byggetrinn 1. Det er kun byggetrinn 1 som har fått startbevilgning fra Stortinget.

Planområdet er ca. 70 daa. Totalt omfatter prosjektet ca. 83 000 m2 nybygg, ca. 40.000 m2 underetasjer/kjeller og ca. 37 000 m2 rehabilitering, og ca. 51.000 m2 plass/park/vei. Av dette utgjør byggetrinn 1 ca. 45 000 m2 nybygg, ca. 32.000 m2 underetasjer/kjeller og ca. 19 000 m2 rehabilitering, og ca. 25.000 m2 plass/park/vei.

|  |  |  |
| --- | --- | --- |
| Byggetrinn/Bygg | Areal av vegg  | Planlagt oppstart installasjon |
|  |  |  |
| H-blokka (rehabilitering) | 5.100 m2 | Jan. 2023 |
| D-blokka | 14.600 m2 | Feb. 2023 |
| A-blokka | 7.400 m2 | Est. Jan. 2024 |
| C-blokka | 10.400 m2 | Est. Jan. 2025 |
| B-blokka | 3.000 m2 | Est. Jan. 2026 |
| E-blokka | 4.200 m2 | Est. Jan. 2026 |
| Rehab. G-blokka | Ikke estimert | Est. Jan. 2026 |

# REGLER FOR INNGÅELSE OG GJENNOMFØRING AV INNOVASJONSPARTNERSKAP

## Anskaffelsesprosedyre

Anskaffelsen gjennomføres i henhold til lov om offentlige anskaffelser av 17. juni 2016 (LOA) og forskrift om offentlige anskaffelser (FOA) FOR 2016-08-12-974. del I og del III. Konkurransen følger prosedyren konkurranse om innovasjonspartnerskap, jfr §13-1(3).

Mer informasjon om innovasjonspartnerskap:

* https://vimeo.com/showcase/5101625
* <https://www.anskaffelser.no/prosess/innovasjonspartnerskap>

Oppdragsgiveren vil inngå partnerskapskontrakter med opptil 2 (to) tilbydere.

## Gjennomføring av konkurransen

Gjennomføring av konkurransen omfatter følgende stadier:

1. Prekvalifisering av tilbydere

Konkurranse om å inngå innovasjonspartnerskap innledes med en pre-kvalifiseringsfase. Se nærmere om kvalifikasjonskrav i pkt.5.

Oppdragsgiver planlegger å invitere inntil 6 leverandører til å gi tilbud. Bare de tilbyderne som oppfyller kvalifikasjonskravene og har blitt invitert vil få anledning til å levere tilbud. Dersom flere enn 6 kvalifiserte leverandører leverer forespørsel om deltakelse til konkurransen vil oppdragsgiver velge ut blant disse leverandørene på grunnlag av utvelgelseskriteriene i pkt. 6.

1. Utarbeidelse av tilbud:

Tilbydere som har blitt invitert til å levere tilbud, utarbeider et tilbud. Tilbud skal utarbeides på bakgrunn av anskaffelsesdokumentene, og sendes til oppdragsgiver innen tilbudsfristen. Tilbydere har mulighet til å stille spørsmål til konkurransegrunnlaget før utløp av spørsmålsfrist.

Det benyttes partnerskapskontraktens bilag 2 for løsningsbeskrivelse, bilag 4 for fremdriftsplan og bilag 7 for samlet pris og prisbestemmelser.

Det gjøres oppmerksom på at tilbud som inneholder vesentlige avvik fra anskaffelsesdokumentene skal avvises etter forskrift om offentlige anskaffelser § 24-8(1b). En slik avvisning vil utelukke mulighet for å få forhandle om sitt tilbud.

1. Evaluering av tilbud

Oppdragsgiver påbegynner evalueringen av innkomne tilbud etter tilbudsfristens utgang. Alle inviterte tilbydere vil få sine tilbud evaluert. Evalueringen vil bli foretatt på grunnlag av tildelingskriteriene. Se nærmere informasjon om tildelingskriterier i pkt. 7.

Oppdragsgiver forbeholder seg retten til å redusere antall tilbud i gjennomførelsen av konkurransen, første gang i forkant av forhandlingene.

1. Forhandlingsrunder

Tilbyderne vil etter innledende evaluering bli invitert til forhandlinger.

Partnerskapskontrakter vil ikke bli tildelt uten at det er gjennomført forhandlinger.

Oppdragsgiver forbeholder seg retten til å gjennomføre forhandlinger i flere runder. Forhandlinger tar utgangspunkt i tilbudsgivernes innledende tilbud.

Oppdragsgiver forbeholder seg rett til å redusere antall tilbud etter hver forhandlingsrunde.

Det vil bli adgang til å forhandle om endringer eller suppleringer av alle sider ved tilbudene. Vesentlig avvik og vesentlige endringer fra anskaffelsesdokumentene vil imidlertid ikke bli gjenstand for forhandlinger. Det vil ikke bli adgang til å forhandle om absolutte minstekrav eller tildelingskriterier i anskaffelsesdokumentene. Målet med forhandlingene er å optimere tilbudene i forhold til behovsbeskrivelsen (se bilag 1).

1. Avslutning av forhandlingsforløpet

Oppdragsgiver avslutter forhandlingene når tilbudene er optimert i forhold til angitte behov i behovsbeskrivelsen (bilag 1 i partnerskapsavtalen). Oppdragsgiver kan basert på resultatene fra forhandlingsrundene revidere konkurransedokumentene. Eventuelle endringer i konkurransegrunnlaget som følge av forhandlingene skal umiddelbart sendes til alle de gjenværende leverandørene. I etterkant av slike endringer vil oppdragsgiveren gi leverandørene tilstrekkelig med tid til eventuelt å gi reviderte tilbud. Oppdragsgiver vil avslutte forhandlingene ved å sette en felles frist for mottak av endelige tilbud fra de gjenværende leverandørene.

1. Tildeling av partnerskapskontrakt

Etter forhandlingene og eventuelle oppdaterte tilbud vil endelig evaluering av tilbudene bli foretatt og kontrakt tildelt. Vurdering av de endelige tilbudene vil bli foretatt på grunnlag av tildelingskriteriene for konkurransen (se pkt. 7- Tildelingskriterier). Samtlige tilbydere vil bli underrettet om beslutningen. Oppdragsgiver har til hensikt å inngå partnerskapskontrakter med opptil 2 tilbydere. Partnerskapskontrakter kan tidligst inngås etter en karensperiode. Karensperioden er 10 dager regnet fra dagen etter meddelelse om valg av leverandør. Kontraktene anses som inngått når de har blitt signert av begge parter.

## Gjennomføring av innovasjonspartnerskapet

Når konkurransen er gjennomført og partnerskapskontrakt er inngått, starter gjennomføringen av innovasjonspartnerskapet. Gjennomføring av innovasjonspartnerskapet er regulert i partnerskapskontraktens kap.2.

Innovasjonspartnerskapet gjennomføres med følgende faser:

FASE 1: Utvikling i form av delleveranser

FASE 2: Partners utarbeidelse og test av løsningen

FASE 3: Oppdragsgivers test og godkjenning av løsningen

FASE 4: Opsjon på anskaffelse av løsningen

Det vil bli satt delmål/resultatmål for hver fase. Oppdragsgiver forbeholder seg retten til å avslutte innovasjonspartnerskapet eller redusere antallet partnere ved å si opp individuelle kontrakter på grunnlag av de avtalte delmålene. Vilkårene for oppsigelse er regulert i partnerskapskontraktens kap.2.

For varighet på fase 1-3 se kap. 2.4. Innovasjonsløpet må være avsluttet senest 18 måneder etter kontraktsignering.

Utløsning av opsjon på kjøp av utviklet løsning forutsetter blant annet at endelig pris på løsningen ikke overstiger maksimumspris som blir avtalt og nedfelt i partnerskapskontraktens bilag 11.

## Immaterielle rettigheter

Ordninger for immaterielle rettigheter er regulert kap.10. i partnerskapskontrakten.

## Krav til arbeids- og lønnsvilkår

For dette oppdraget gjelder Forskrift om lønns- og arbeidsvilkår i offentlige kontrakter (Forskrift 8.februar 2008 nr. 112).

Kontrakten vil inneholde krav om lønns- og arbeidsvilkår, dokumentasjon og sanksjoner i samsvar med denne forskriften.

## Skatteattest

Valgte leverandør skal på forespørsel levere skatteattest for merverdiavgift og skatteattest for skatt. Dette gjelder bare dersom valgte leverandør er norsk.

Skatteattesten skal ikke være eldre enn 6 måneder regnet fra fristen for å levere forespørsel om å delta i konkurransen eller tilbud.

Ved bygge- og anleggskontrakter skal også alle underleverandører levere skatteattest.

## Taushetsplikt

Oppdragsgiver og dennes ansatte plikter å hindre at andre får adgang eller kjennskap til opplysninger om tekniske innretninger og fremgangsmåter eller drifts- og forretningsforhold det vil være av konkurransemessig betydning å hemmeligholde, jf. FOA § 7-4, jf. forvaltningsloven § 13.

I et innovasjonspartnerskap med flere partnere kan oppdragsgiveren ikke uten samtykke gi de øvrige partnere tilgang til løsninger eller andre fortrolige opplysninger som en partner har gitt innenfor rammene av partnerskapet. Et samtykke skal gjelde de bestemte opplysningene som oppdragsgiveren planlegger å gi tilgang til.

## Vedståelsesfrist

Leverandøren må vedstå seg sitt tilbud i 3 måneder regnet f.o.m. tilbudsfristens utløp. Det opprinnelige tilbudet vedblir å være bindende selv om det fremsettes nye tilbud under forhandlingene.

## Oppdatering av konkurransegrunnlaget

Eventuelle rettelser, suppleringer eller endringer av konkurransegrunnlaget, samt spørsmål og svar i anonymisert form, vil bli formidlet i Mercellportalen til alle leverandører som har blitt invitert til å levere tilbud. Se kap. 8.

Tilbyderen oppfordres til å ta kontakt i god tid før tilbudsfristens utløp, slik at Statsbygg har muligheten til å vurdere om konkurransegrunnlaget skal endres, presiseres eller utdypes.

## Tilleggsopplysninger

Dersom leverandøren finner at konkurransegrunnlaget ikke gir tilstrekkelig veiledning, kan han skriftlig be om tilleggsopplysninger i Mercellportalen. Se kap.8.

Dersom det oppdages feil i konkurransegrunnlaget, bes det om at dette formidles i Mercellportalen.

## Avlysning av konkurransen og totalforkastelse – avviste tilbud

Statsbygg forbeholder seg retten til å avlyse konkurransen dersom det foreligger saklig grunn.

Statsbygg kan forkaste alle tilbudene dersom resultatet av konkurransen gir saklig grunn for det.

Avviste og forkastede tilbud vil ikke bli returnert.

## Avvik fra konkurransegrunnlaget

**Statsbygg oppfordrer til å gi tilbud uten forbehold eller avvik. Istedenfor å gi tilbud med forbehold og avvik bør leverandørene stille spørsmål til Statsbygg. Det understrekes at tilbyder har risikoen for uklarheter i eget tilbud og at uklarheter, forbehold og avvik kan medføre avvisning. Før tilbyder eventuelt avgir tilbud med forbehold eller avvik, bør de rettslige konsekvenser av dette derfor vurderes.**

Dersom forbehold eller avvik tas, skal forbehold/avvik klart fremgå av tilbudsbrevet. Forbehold/avvik skal være presise og entydige, slik at Statsbygg kan vurdere disse uten kontakt med tilbyder. Forbehold/avvik som ikke kan prises av Statsbygg, vil etter all sannsynlighet medføre avvisning av tilbudet.

Det er ikke adgang til å ta forbehold mot grunnleggende elementer i konkurransegrunnlaget.

Henvisning til standardiserte leveringsvilkår eller lignende vil bli betraktet som forbehold i den grad de avviker fra foreliggende konkurranseregler og kontraktsbestemmelser. Slike forbehold kan medføre at tilbudet avvises.

# DET EUROPEISKE EGENERKLÆRINGSSKJEMAET (ESPD)

## Generelt om ESPD

Som en foreløpig dokumentasjon på oppfyllelse av kvalifikasjonskrav, at det ikke foreligger avvisningsgrunner og eventuelt oppfyllelse av utvelgelseskriterier skal leverandøren fylle ut vedlagte ESPD skjema. Skjemaet skal leveres sammen med forespørselen om deltakelse.

Oppdragsgiver kan på ethvert tidspunkt i konkurransen be leverandøren levere alle eller deler av dokumentasjonsbevisene dersom det er nødvendig for å sikre at konkurransen gjennomføres på riktig måte.

## Nasjonale avvisningsgrunner

I henhold til ESPD del III: Avvisningsgrunner, seksjon D: «Andre avvisningsgrunner som er fastsatt i den nasjonale lovgivingen i oppdragsgiverens medlemsstat» De norske anskaffelsesreglene går lenger enn hva som følger av avvisningsgrunnene angitt i EUs direktiv om offentlige anskaffelser og i standardskjemaet for ESPD. Det presiseres derfor at i denne konkurransen gjelder og alle avvisningsgrunnene i anskaffelsesforskriftens § 24-2, inkludert de rent nasjonale avvisningsgrunne.

Følgende av avvisningsgrunnene i anskaffelsesforskriften § 24-2 er rent nasjonale avvisningsgrunner:

- §24-2(2). I denne bestemmelsen er det angitt at oppdragsgiver skal avvise en leverandør når han er kjent med at leverandøren er rettskraftig dømt eller har vedtatt et forelegg for de angitte straffbare forholdene. Kravet til at oppdragsgiver skal avvise leverandører som har vedtatt forelegg for de angitte straffbare forholdene er et særnorsk krav.

- 24-2(3) bokstav i. Avvisningsgrunnen i ESPD skjemaet gjelder kun alvorlige feil i yrkesutøvelsen, mens den norske avvisningsgrunnen også omfatter andre alvorlige feil som kan medføre tvil om leverandørens yrkesmessige integritet.

# KVALIFIKASJONSKRAV

For å kunne bli invitert til å levere tilbud til konkurransen må interesserte leverandører fylle ut det elektroniske egenerklæringsskjema og vedlegge dokumentasjon på oppfyllelse av kvalifikasjonskravene nedenfor.

## Leverandørens registrering, autorisasjon mv.

| **Krav**  | **Dokumentasjonskrav**  |
| --- | --- |
| Leverandøren skal være registrert i et foretaksregister, faglig register eller et handelsregister i den staten leverandøren er etablert. | * Norske selskaper: Firmaattest
* Utenlandske selskaper: Godtgjørelse på at selskapet er registrert i foretaksregister, faglig register eller et handelsregister i den staten leverandøren er etablert.
 |

## Leverandørens økonomiske og finansielle kapasitet

|  |  |
| --- | --- |
| **Krav**  | **Dokumentasjonskrav**  |
| Leverandøren skal ha tilstrekkelig økonomisk og finansiell kapasitet til å kunne utføre kontrakten. Kredittverdighet uten krav til sikkerhetsstillelse vil være tilstrekkelig til å oppfylle kravet. | * Statsbygg vil gjennomføre en kredittvurdering av tilbyder.
* Tilbyder kan i tillegg bli bedt om å sende inn revisorbekreftede årsregnskaper, alternativt oppgi StartBANK ID.
 |

Dersom leverandøren har saklig grunn til ikke å fremlegge den dokumentasjon oppdragsgiver har krevd, kan han dokumentere sin økonomiske og finansielle kapasitet ved å fremlegge ethvert annet dokument som oppdragsgiver anser egnet

## Leverandørens tekniske og faglige kvalifikasjoner

|  |  |
| --- | --- |
| **Krav**  | **Dokumentasjonskrav**  |
| Leverandøren skal ha kvalifikasjoner innen forskning og utvikling som er relevant i lys av oppdragsgivers behovsbeskrivelse | Det skal leveres en felles beskrivelse av inntil 2 relevante produkter eller produktideer fra leverandør eller samlet leverandørgruppe. Tekst, bilder og illustrasjoner i beskrivelsen skal til sammen ikke overskride 6 A4 sider. Beskrivelsen skal minimum inneholde følgende:Produktbeskrivelse/produktidé* Hva som ble utviklet, av hvem, for hvem (oppdragsgiver), hvilket behov ble dekket, tidspunkt og tidsrammen.
* Utviklingsprosessenes omfang, kompleksitet og sluttresultat.
* Hvorvidt løsningene er implementert (fremdeles i pilotstadiet, markedsført eller solgt og tatt i bruk) Hvis implementert, oppgi en samlet oversikt over eventuelle oppdrags verdi, tidspunkt og hvem som var mottaker.

Gjennomføringsevne* Prosjektets/prosjektenes organisering/bemanning, herunder leverandørens og eventuelt andre prosjektdeltakeres konkrete roller og ansvar i innovasjonsprosessen.
* Hvordan prosessen ble gjennomført fra start til slutt og hvordan disse erfaringene kan brukes i dette innovasjonspartnerskapet.

Bærekraft* I hvilken grad produktet har bidratt til å fremme sirkularitet og minimere den totale klima- og miljøbelastningen.

Det er leverandørens ansvar å dokumentere produkt- eller idébeskrivelsenes relevans for dette oppdraget gjennom beskrivelsen.Leverandøren kan dokumentere erfaringen ved å vise til kompetanse og erfaring til personell han råder over og kan benytte til dette oppdraget. Dette gjelder selv om kompetansen og erfaringen er opparbeidet mens personellet har utført tjeneste for en annen leverandør. |

# UTVELGELSESKRITERIER

Dersom det melder seg flere enn 6 leverandører som oppfyller minstekravene til kvalifikasjoner, vil oppdragsgiver rangere leverandørene etter følgende utvelgelseskriterier:

1. Referansebeskrivelsens relevans i lys av oppdragsgivers behovsbeskrivelse, vektes 70 %.

2. Tilbyders gjennomføring av prosjektet/prosjektene både hva gjelder prosess, bemanning og metodikk fra idéutvikling frem til endelige resultat, vektes 30 %.

Det er dokumentasjonen som leveres i punkt 5.3 som vil legges til grunn for utvelgelsesvurderingen.

# TILDELINGSKRITERIER

Tildelingen skjer på basis av hvilket tilbud som har det beste forholdet mellom kostnad, kvalitet og gjennomføringsevne. Dersom ingen av tilbudene tilfredsstiller mål og behov som beskrives i bilag 1 avlyses konkurransen.

| Tildelingskriterier | Vekt | Dokumentasjonskrav |
| --- | --- | --- |
| **Kostnad**Tilbudt timepris og samlet pris for utviklingsløp | 10% | Leverandøren skal oppgi priser på utvikling av løsningen i bilag 7. Kostnader knyttet til eventuelle forbehold skal oppgis. |
| **Kvalitet**I hvilken grad løsningsideen /konseptet kan dekke de behov og krav som er beskrevet i konkurransegrunnlaget, herunder * B01 Lyd
* B02 Brann
* B03 Funksjon
* B04 Montering og drift
* B05 Overflate
* B06 Sirkularitet og bærekraft

Kvalitet vil videre bli vurdert ut fra estetisk uttrykk, graden av innovasjon, samt bruk av ny- og miljørettet teknologi. | 50% | Det skal leveres: En presentasjon av ideen/konseptet som er klargjort og egnet for plotting på plansjer. Det kan leveres inntil 4 A1-plansjer i pdf-format. Tekst og illustrasjon skal være godt lesbare. Plansjenes innhold skal videre leveres i en samlet rapport i liggende A3 format. Rapport skal leveres i pdf-format og merkes som bilag 2. Rapporten må organiseres som beskrevet i bilag 2.Presentasjonen skal inneholde tegninger, illustrasjoner og tekst som gjør løsningsideen forståelig. Alle tegninger skal være påført målelinje.Konkurranseforslagene skal være brakt til et nivå der prinsippvalg og hovedsystemløsninger er beskrevet med fordeler og ulemper. |
| **Tilbudt personell og organisering av innovasjonsløpet.**Leverandøren/konsortiets samlede kompetanse, kapasitet og plan for gjennomføring av oppdraget.  | 40% | Det skal leveres:* En overordnet fremdriftsplan med hovedmilepeler for gjennomføring av innovasjonsløpet. Fremdriftsplan skal merkes som bilag 4.
* Beskrive gjennomførings-metodikk på inntil 2 A4-sider. Merkes som del av bilag 4
* En beskrivelse av prosjektorganisasjons samlede kompetanse på inntil 2 A4.
* CV for inntil 3 nøkkelpersoner per tilbyder. Hver CV skal være på maksimalt 2 A4 sider.
 |

## 7.1 Evalueringsmetode

Oppdragsgiver benytter en evalueringsmodell der alle tilbud gis en poengscore for hvert av tildelingskriteriene. Den gitte poengscoren til hvert kriterium multipliseres med kriteriets angitte relative vekt. De vektede poengscorene summeres og tilbyderen med høyeste totale poengscore er vinner av konkurransen.

# INNLEVERING AV FORESPØRSEL OM DELTAKELSE I KONKURRANSEN

## Elektronisk forespørsel

Forespørselen skal i sin helhet leveres elektronisk via Mercellportalen; www.mercell.com. Det samme gjelder for endring av forespørselen. Forespørsel levert på annen måte, vil bli avvist.

Følgende filformater aksepteres. Filene skal være fri for virus og ikke kryptert:

Tekstdokument: PDF/A, XML, TIFF eller Word

Tabeller: Excel

Bildefiler: JPEG eller TIFF

Kart: TIFF

Video: MPEG 2

Lyd: MP3, PCM eller PCM-basert Wave

**Infiserte og krypterte filer, samt filer i et annet format enn ovenfor angitt, vil bli avvist i Mercellportalen/Statsbyggs datasystem, og forespørselen evaluert som om slike filer ikke var levert.**

## Forespørselens utforming

Forespørselen utformes med denne disposisjon:

* Søknad om prekvalifisering.
* Bekreftelse på at leverandøren forespør om deltakelse i konkurransen signert av person med kompetanse til å forplikte leverandøren.

Benytt vedlagte skjema.

* Forpliktelseserklæring fra annen virksomhet. Skal kun leveres dersom leverandøren støtter seg på kapasiteten til annen virksomhet. Disse virksomhetene må i tillegg levere separate egenerklæringer (se forskriften § 17-1(6).
* Angitt dokumentasjon for kvalifikasjonskrav og utvelgelseskriterier. Se kap.5. og 6.
* Firmaattest
* Beskrivelser av referanseprodukter / ideer
* Attest for skatt og merverdiavgift jfr. kap. 3.6

**I tillegg til ovennevnte dokumenter, skal ESPD fylles inn i Mercellportalen.**

**Fristen for innlevering av forespørsel om deltakelse er 3. mai 2021 kl. 13.00.**

## Om Mercellportalen

For å kunne levere forespørsel via Mercellportalen, må man ha en bruker, og logge inn med denne.

Det anbefales at forespørselen leveres i god tid, minimum 1 time, før fristens utløp. Leverte tilbud kan endres helt frem til fristens utløp. Det sist leverte forespørsel regnes som den endelige forespørsel.

Forespørselen krever elektronisk signatur ved levering. Elektronisk signatur kan skaffes fra ulike leverandører, f. eks www.commfides.com, www.buypass.no eller www.bankid.no.

**NB! Vi gjør oppmerksom på at det kan ta noen dager å få levert elektronisk signatur, slik at denne prosessen bør settes i gang så snart som mulig.**

Statsbygg anbefaler at man tester ut signeringen med sertifikatet man har tilgjengelig snarest mulig (i god tid før fristen). Testfunksjonaliteten ligger i påmeldings- /tilbudsinnleveringsstegene.

Ved spørsmål om funksjonalitet i verktøyet eller hvis du har problemer med å få inngitt forespørsel, ta kontakt med Mercell Support på tlf: 21 01 88 60 eller på e-post: support@mercell.com i god tid før tilbudsfristens utløp.

# 9 INNLEVERING AV TILBUD OG TILBUDSUTFORMING

Dette kapittelet er kun aktuelt for de tilbyderne som har blitt kvalifisert og utvalgt til å få levere tilbud etter endt prekvalifiseringsrunde. Alle tilbydere må først levere forespørsel om deltakelse, inkludert dokumentasjon på oppfyllelse av krav i henhold til kapittel 5. Kvalifikasjonskrav, for så å avvente eventuell invitasjon til å levere tilbud. Leverandører som leverer forespørsel, men som ikke blir prekvalifisert og dermed ikke blir invitert til å levere tilbud, vil få beskjed om dette.

## 9.1 Tilbudets utforming

Følgende dokumenter skal leveres via Mercellportalen:

* Tilbudsbrev signert av ansvarlig representant for leverandøren.
* Den etterspurte dokumentasjonen i tabellen for tildelingskriterier jfr. pkt. 7, herunder følgende bilag:
	+ Utfylt bilag 2: Leverandørens løsningsspesifikasjon.
	+ Utfylt bilag 4: Fremdriftsplan og gjennomføringsmetodikk.
	+ Utfylt bilag 7: Samlet pris og prisbestemmelser for utviklingsløpet.
* CV’r for nøkkelpersonell
* Beskrivelse av prosjektorganisasjonens samlede kompetanse

**Fristen for innlevering av tilbud er 6. august 2021 kl. 13.00.**

For sent innkomne tilbud vil bli avvist.

(Merk at systemet heller ikke tillater å levere tilbud elektronisk via Mercellportalen etter tilbudsfristens utløp.)

## 9.2 Veiledning til bilag

Tabellen under viser en oversikt over bilag som skal følge kontrakten og hvem som fyller ut når. Bilagene skal inngå i avtalen om innovasjonspartnerskap.

|  |  |  |  |
| --- | --- | --- | --- |
| Navn på bilag | Skal fylles ut av oppdragsgiver | Skal fylles ut av partneren | Status |
| Bilag 1: Oppdragsgivers behovsbeskrivelse og krav | X |  | Er utfylt av oppdragsgiver og skal ikke endres. |
| Bilag 2: Partneres løsningsbeskrivelse |  | X | Fylles ut som en del av tilbudet |
| Bilag 3: Oppdragsgivers tekniske plattform |  |  | Ikke aktuelt |
| Bilag 4: Fremdriftsplan og gjennomføringsmetodikk- |  | X | Fylles delvis ut som en del av tilbudet |
| Bilag 5: Testing og godkjenning | X | X | Fylles ut før signering av kontrakt |
| Bilag 6: Administrative bestemmelser | X | X | Fylles ut før signering av kontrakt |
| Bilag 7: Samlet pris og prisbestemmelser |  | X | Fylles ut som en del av tilbudet |
| Bilag 8: Endringer til avtalen før avtaleinngåelse | X | X | Fylles ut ved behov før signering av kontrakt |
| Bilag 9: Endringer til avtalen etter avtaleinngåelse | X | X | Fylles ut ved behov etter signering av kontrakt |
| Bilag 10: Lisensvilkår for Standardprogramvare og fri programvare  |  |  | Ikke aktuelt |
| Bilag 11: Avtalevilkår for kjøp - opsjon | X |  | Fylles ut av oppdragsgiver før signering av kontrakt  |
| Bilag 12: Oppdragsgivers standardkrav og vilkår for avtalen | X |  | Er utfylt av oppdragsgiver og skal ikke endres. |

# VEDLEGG

* Skjema ifbm. forespørsel om deltakelse
* Skjema ifbm. tilbudsinnlevering
* Utkast til Innovasjonspartnerskapskontrakt med bilag 1,2,4-9 og 11-12

Alle leverandører som leverer forespørsel om deltakelse i konkurransen, skal fylle ut og legge dette skjemaet med forespørselen.

**Leverandøren skal fylle ut tabellen og signere under tabellen.**

|  |  |
| --- | --- |
| Firmanavn: |       |
| Org.nummer: |       |
| Postadresse: |       |
| Besøksadresse: |       |
| Telefonnummer: |       |  |  |

|  |  |
| --- | --- |
| Kontaktperson: |       |
| Telefonnummer: |       | Mobilnummer: |       |
| E-postadresse: |       |

|  |  |  |
| --- | --- | --- |
|  |  |  |
| Sted | Dato | Underskrift |
|  |  |  |
|  |  | Navn med blokkbokstaver |

Leverandører som er invitert til å levere tilbud skal fylle ut og levere dette skjemaet sammen med tilbudet sitt.

**Leverandøren skal fylle ut tabellen og signere under tabellen.**

|  |  |
| --- | --- |
| Firmanavn: |       |
| Org.nummer: |       |
| Postadresse: |       |
| Besøksadresse: |       |
| Telefonnummer: |       |  |  |

|  |  |
| --- | --- |
| Kontaktperson: |       |
| Telefonnummer: |       | Mobilnummer: |       |
| E-postadresse: |       |

|  |  |  |
| --- | --- | --- |
|  |  |  |
| Sted | Dato | Underskrift |
|  |  |  |
|  |  | Navn med blokkbokstaver |